b"\n_START_ARTICLE_\nKris Lemsalu\n_START_PARAGRAPH_\nKris Lemsalu (s\xc3\xbcndinud 3. aprillil 1985) on eesti kunstnik._NEWLINE_Kris Lemsalu on \xc3\xb5ppinud keraamikat Eesti Kunstiakadeemias, Taani Disainikoolis ja Viini Kunstiakadeemias. Ta on esinenud arvukatel n\xc3\xa4itustel Euroopas ning temast on kirjutanud olulised kunstiv\xc3\xa4ljaanded nagu Mousse, Vice, Artnet News ja Frieze. _NEWLINE_2018. aastal olid tema isikun\xc3\xa4itused Viini Secession galeriis ning vastavatud galeriis Londoni Goldsmith's College'i juures._NEWLINE_2018. aastal p\xc3\xa4lvis Lemsalu ka Eesti Vabariigi kultuuripreemia esinemise eest Performa17 kunstibiennaalil New Yorgis, David Roberts Art Foundationi 10. aastap\xc3\xa4eva s\xc3\xbcndmustel Londonis ja rahvusvahelise n\xc3\xa4itusetegevuse eest 2017. aastal. _NEWLINE_Tema teosed kuuluvad mitmetesse olulistesse muuseumi- ja erakogudesse. 2019. aasta maist novembrini esindab Lemsalu Eestit 58. Veneetsia kunstibiennaalil._NEWLINE_Alates 2016. aastast saab Kris Lemsalu kunstnikupalka. 2018. aastal p\xc3\xa4lvis Lemsalu Noore kultuuritegelase preemia._NEWLINE_Lemsalu kasutab oma teostes materjalina peamiselt portselani, karusnahka, villa, silikooni, leidobjekte jpm. Lemsalu loomingut iseloomustab t\xc3\xa4helepanu koloriidi- ja pinnaefektidele, huvi arhet\xc3\xbc\xc3\xbcpsete ja s\xc3\xbcmboolsete motiivide vastu, irooniline ja refleksiivne suhe oma vahenditesse, lavastuslikkus ja absurdimaiguline huumor. Teoste k\xc3\xa4ivitavaks j\xc3\xb5uks on tihti isiklikud l\xc3\xa4bielamised ja lood, mille p\xc3\xb5hjalt loob kunstnik laiemaid \xc3\xbcldistusi v\xc3\xb5imaldavaid misanstseene._NEWLINE_Avalikkuses astub Lemsalu \xc3\xbcles enamasti kost\xc3\xbcmeeritult."